અમૂલ બ્રાન્ડ હેઠળ દૂધ અને દૂધની બનાવટોનું માર્કેટિંગ કરનાર ગુજરાત કોઓપરેટિવ મિલ્ક માર્કેટીંગ ફેડરેશન લિ.ના મેનેજિંગ ડિરેક્ટર આર.એસ.સોઢીએ જણાવ્યું હતું કે ‘પશ્ચિમ સિક્કિમના ડેન્ટમ વિસ્તારમાં સ્વીસ ટેક્નોલોજીના સહયોગથી ચીઝ બનાવવામાં આવશે. અમૂલ ગૌડા ચીઝ બનાવવા માટે પૂર્વ હિમાલયના રાજ્યમાંથી દૂધ એકત્ર કરવામાં આવશે, જ્યાં દૂધ અત્યંત શુદ્ધ મળે છે. હિમાલયની ખીણોમાં હરિયાળા લીલા ઘાસનો ગાયોના ખોરાક માટે ઉપયોગ થાય છે, જ્યાં જંતુનાશક અને રાસાયણિક ખાતરનો ઉપયોગ થતો નથી. દરિયાની સપાટીથી પાંચ હજાર ફૂટની ઉંચાઇએ આવેલા અત્યાધુનિક પ્લાન્ટમાં આદર્શ પરિસ્થિતિઓ હેઠળ કુદરતી રીતે પ્રક્રિયા કરવામાં આવે છે. ગાયના દૂધમાંથી બનાવવામાં આવતી ચીઝ થોડી પીળી હોય છે. ગૌડા ચીઝ તેની લાક્ષણિકતા મુજબ ફળના સ્વાદ અને મીઠા સ્વાદ માટે વિશ્વવ્યાપક લોકપ્રિયતા ધરાવે છે. યુરોપની જેમ જ હિમાચલ પ્રદેશમાં આદર્શ અને કુદરતી પરિસ્થિતિમાં તૈયાર કરવામાં આવે છે. અમૂલ ગૌડા ચીઝનો ટેબલ અને ડેઝર્ટ ચીઝ તરીકે ઉપયોગમાં લેવાય છે. જે ફળ અને વાઇન, સેન્ડવીચ, મીઠાઇઓ અને સલાડમાં સારો સ્વાદ મળે છે. અમૂલ ગૌડા ચીઝ વિખ્યાત ડચ ગૌડા ચીઝની સૌથી નજીક છે, જેનો ઉપયોગ સેન્ડવીચ, પાસ્તા, સલાડ, પિત્ઝા બનાવવા માટે થઇ શકે છે. તેનો ઉપયોગ ટી, કોફી અને અન્ય પીણાં સાથે પણ કરી શકાય છે.’